Diabierna atardi, Minister di Integracion Glenbert Croes a atende un actividad organisa pa Casa del Venezolano y Venearuba, na unda cu hunto cu tur e muchanan di scol, cu ta yiunan di imigrantenan, a celebra dia di Himno y Bandera. E mandatario a expresa, cu e atardi aki tabata uno special, na unda por a mira con nos imigrantenan ta uni pa como un pueblo, celebra e dia nacional di pais Aruba, na unda nan ta biba y ta yama nan cas.
Pa inicia e evento aki, e muchanan a deleita e publico cantando e himno "Aruba Dushi Tera", sigui pa declamacion di un poësia di pais Aruba, mustrando asina e amor y union, creando e sentimento di cu tur cu ta biba riba e baranca aki, ta Arubiano.
Minister Croes a expresa cu e evento aki tabata di gran inspiracion y un recordatorio di pakico e ta lanta tur mainta pa bin eherce su trabou na bienestar di e pueblo aki. E ta parti di su responsabilidad, como mandatario di pais Aruba, pa percura pa laga atras un pais stabiel pa tur e muchanan, cu ta nos futuro generacion, cu e speransa cu dia nan bira grandi, nan tambe lo ta un inspiracion pa esunnan cu ta sigui nan.
"E frase di nos libertador Betico Croes cu ta bin na mente ta: "Arubiano no ta solamente esun cu a nace na Aruba sino tur cu a bin biba Aruba, forma un hogar y ta traha pa ta parti di e progreso di nos pais" Nos ta un solo pueblo y riba e dia importante di 18 di Maart, bo ta sintie mas firme cu nunca. Mi ta desea henter e pueblo di Aruba un feliz dia di Himno y Bandera y ta gradici Casa del Venezolano y Venearuba pa nan gran ehempel y liderasgo pa crea e union y integracion den e pueblo Arubiano y e imigrantenan, a traves di e eventonan asina", Minister Croes a expresa.